Trelis/gawiki huggingface dataset:
Seirbheachóras. Córas atá rialaithe ag seirbhimheicníocht, fearas aschuir ardchumhachta atá rialaithe ag comhartha ordaithe ó fhearas ísealchumhachta ionchuir. Ceartaíonn an seirbheamótar an difríocht idir an t-aschur éilithe is an fíoraschur, ag baint feidhm as siarchothú. Dá thoradh sin aimplítear an iarracht. Samplaí is ea coscadh is stiúradh cumhachtchúnta. De réir a chéile tá micrifhearais nó micrimheaisíní ag teacht in úsáid mar ghníomhróirí i seirbheachórais chun réada in innill, tionsclaíochtaí is obráidí máinliachta a bhogadh go cruinn trí fhaid an-bhídeacha.
Seirbheal. Ball oíchí de chlann na gcat, dúchasach don Afraic Theas. An muineál caol fada is an t-eireaball gearr. Mílítheach le spotaí dorcha (uaireanta beag, uaireanta mór). Dubh ar uaire, aonarach. Áitríonn sé an sabhána gar do shrutháin, agus itheann creimirí, éin is antalóip bheaga.
Seirbhís Eolais Comhshaoil. Oifig phoiblí eolais de chuid an Roinn Comhshaoil, Oidhreachta is Rialtais Áitiúil (ENFO).
Seirbhís Idirnáisiúnta Lascadh Paicéad. Seirbhís a chuireann údaráis teileafóin ar fáil chun gur féidir le ríomhaire paicéad sonraí a sheachadadh go dtí ríomhaire eile in áit ar bith ar Domhan, gan sreang fhisiciúil lántiomnaithe cumarsáide a bheith socraithe eatarthu ("IPSS" i mBéarla). 
Ní chosnaíonn sé ar an seachadóir ach praghas líon na bpaicéad i leith a gceann scríbe, seachas an fad ama a mbíonn an seachadóir is an glacadóir ceangailte le chéile.
Seirbil. Is éard is seirbil inti ná saghas luiche atá dúchasach don Afraic, an meánoirthear is lár na hÁise. Na cosa deiridh fada, an t-eireaball fada fionnaitheach. 
Maireann sí i ngrúpaí sóisialta, áitríonn tír oscailte thirim, tochlaíonn poill le maireachtáil iontu. Itheann sí síolta, fréamhacha is bianna eile (itheann cuid acu ainmhithe eile, péisteanna is creimirí). Is peata coitianta cineál amháin, an tseirbil Mhongólach.
Séiream. Iarmhar aon leacht ainmhí tar éis na comhpháirteanna soladacha a dheighilt is a bhaint. Úsáidtear an téarma go príomha do shéiream na fola daonna, sreabhán trédhearcach scothbhuí, deighilte ó phlasma téachtaithe. Baintear feidhm as séiream ina bhfuil na hantasubstaintí cuí chun cosaint a thabhairt i gcoinne galar sainiúil, cosúil le tífeas is teiteanas.
Seireardú. Próiseas chun cruach a chosaint ar chreimeadh, ainmnithe as a cheapadóir Sasanach Sherard Cowper-Coles (1866-1935). Téitear an réad cruach i bpúdar mín since go dtí teocht atá rud beag faoi bhun leáphointe na since. Cruthaítear malgam ar an dromchla ionas gur sinc íon ciseal seachtrach an réada, ag céimniú chuig cóimhiotal iarainn/since, greamaithe leis an gcruach. Is dromchla an-fhrithchreimthe é seo, an-oiriúnach i gcomhair péinteála.
Séireatoinin. Ceimiceán, ar monaimín é, atá dáilte go forleathan sa cholainn, go háirithe sa bhfuil, an inchinn is cealla ar leith sa phutóg. Sintéisítear é ón aimíonaigéad tripteafan. Ról suntasach aige in hoiméastáis, agus dealraíonn sé go bhfeidhmíonn sé mar néaratharchuradóir sa néarchóras lárnach. Tagann sé san áireamh i gcodladh, fonn, tál prólachtaine, agus na rithimí laethúla.
Séireolaíocht. Brainse den mhíochaine ina ndéantar anailísiú ar shéiream, ar thóir fianaise ar ionfhabhtú trí antasubstaintí nó miocrorgánaigh a bhrath.
Déantar tástáil shéireolaíoch nó tástáil antasubstainte uaireanta ar shampla fola ó dhuine. I gcás mar shampla, Covid-19, is cosúil go n-inseoidh an tástáil fola má bhí Covid-19 ort agus é curtha díot agat. Má bhí, meastar go mbeidh imdhíonacht éigin agat go ceann tamaill ar an ngalar.
Seiriceán. Larbha an leamhan síoda ("Bombyx mori") is ea an seiriceán. Sníomhann sé an cocún síoda a ndíorthaítear síoda tráchtála uaidh. Itheann na larbhaí duilleoga maoildeirge. Chun an síoda a dhéanamh, bogtar an cocún le huisce agus díchornaítear é go meicniúil. Is féidir suas le 3 km de shnáithín síoda a fháil as. Ní bhfaightear an leamhan síoda ceansaithe sna réigiúin fhiáine sa nádúr a thuilleadh. Tugtar leamhan seiriceáin ar an leamhan fásta.
Seirt. Foirm mhínghráinneach silice, SiO2, ina bhfuil na criostail grianchloiche chomh bídeach sin nach bhfuil siad infheicthe le micreascópacht optúil. Cruthaitear go sainiúil í ar ghrinneall na farraige trí charnadh is athchriostalú blaoscanna na ndiatóm is na Radiolaria. Faightear freisin í coincréitithe in aolchloch.
Séis. Bunghné ceoil, leanúint airdí, eagraithe in ord éigin intuigthe. I gceol an iarthair, ní fhaightear an tséis neamhspleách ar na bunchodanna eile, an armóin is an rithim, ach amháin i gcantaireacht eaglasta is cuid de na hamhráin béaloidis. Idir timpeall 1675 is 1925 tháinig inspioráid shéiseach, an cumas foinn mhaithe a chumadh, le bheith níos tábhachtaí luachmhaire mar chomhartha éagoitinne an chumadóra. Déanann cuid mhaith cumadóirí a bpearsantacht cheolmhar a chur in iúl ar bhealaí eile, le húsáid innigh, rithime is eile.
Seiseamhán. Ionstraim optúil chun fad uilleacha a thomhas, go háirithe uillinn airde na Gréine os cionn bun na spéire ag meán lae chun domhanleithead áite a dhéanamh amach. Braitheann an féachadóir bun na spéire trí theileascóp, agus ag an am céanna, an Ghrian trí scáthán atá greamaithe le géag ar stua grádaithe. Is féidir an scáthán a bhogadh thar an stua chun go dtarlaíonn comhthitim íomhá na Gréine is bhun na spéire. Nuair a úsáidtear ar tír é, baintear feidhm as linn mearcair mar bhun saorga spéire. In aerárthaigh, baintear úsáid as leachtleibhéal.
Seismeagraf. Sonraí a thaifeadtar mar ghrafanna le seismeaméadar, ionstraim a bhraitheann is a thomhaiseann tonnta seismeacha ó chrith talún i bhfad i gcéin, nó pléascthaí i screamh an Domhain. Rinneadh an chéad seismeagraf sa tSín i 132 AD.
Seismeolaíocht. Eolaíocht ina ndéantar staidéar ar na tonnta seismeacha faoi thalamh a ghineann creathanna talún, brúchtaí bolcán nó pléascthaí eile ar an talamh nó faoina bun. Baineann siad sin go bunúsach le gluaiseacht na n-ilchríoch, ina snámhann plátaí ollmhóra teicteonacha go mall ar an maintlín ar bharr croíleacán te leachtach an Domhain. Imbhuaileann siad le chéile agus fodhuchtann ceann amháin faoi bhun an chinn eile. De réir mar a chuimlíonn siad i gcoinne a chéile, cuirtear tús le creathanna talún, agus go minic tarlaíonn bolcáin ag áiteanna mar sin freisin. Is féidir tonnta mar seo a bhrath le seismeagraif íogaire i bhfad i gcéin óna bhfoinse, agus baintear feidhm astu chun pléascthaí trialacha núicléacha faoin talamh a fháil amach, is i sirtheoireacht mhianach ag geolaithe. Trí staidéar ar thonnta seismeacha is mó a fhaighimid eolas ar an taobh istigh den Domhan.
Seitse. Cuileog bheag a fhaightear i réigiúin thrópaiceacha na hAfraice. Déanann a béal próboscas cosúil le snáthaid. Beireann sí greim béil ar veirteabraigh agus maireann ar a bhfuil. An-suntasach i míochaine daoine is tréidliacht, mar iompraíonn sí suanghalar na hAfraice (do dhaoine) agus an galar géar nó ainsealach nagana i mbeithígh is capaill. Tharla eipidéimí tábhachtacha go luath sa 20ú céad, agus ráigeanna eile go minic ó shin. Ba bhac mór seo ar úsáid capaill is daimh tarraingthe i dtaiscéaladh na hAfraice ag Eorpaigh.
Sellafield. Is ionad núicléach i gCumbria Shasana ar chósta Mhuir Éireann é Sellafield, ar a dtugtaí Windscale lá dá raibh. Taobh leis tá an stáisiún núicléach ginte leictreachais Calder Hall (le himoibreoir gásfhuaraithe a bhí i bhfeidhm i 1956-2003). Déanann sé próiseáil is athphróiseáil ar fhuíoll núicléach, agus stóráil ar fhuíoll radaighníomhach ardfhuinnimh is ardbhaoil. Tosaíodh ar a dhíchoimisiúniú i 2005, ach i 2009 fógraíodh go dtógfar stáisiún núicléach nua ann.
Nikolai Semenov. Ceimicí a rugadh i Saratov na Rúise ab ea Nikolai Nikolayevich Semenov (Rúisis: Никола́й Никола́евич Семёнов; 15 Aibreán 1896 – 25 Meán Fómhair 1986). Rinne sé taighde ar iarmhairtí drugaí ar chealla baictéar, cinéitic imoibrithe ceimiceacha (maidir le himoibrithe slabhrúla go háirithe), pléascthaí is dó, agus lasracha. Roinn sé Duais Nobel na Ceimice le Cyril Hinshelwood i 1956 as an saothar ar chinéitic imoibrithe.
Ignaz Semmelweis. Rugadh Ignaz Phillipp Semmelweis i 1818 san Ungáir. 
Bhí se ag obair i gclinic máithreachas a raibh sa bhfoirgneamh ceanna le corpáin. Go minic chuaigh na dochtúirí o dioscadh go dtí bean le haghaidh clainne gan a lámha a nigh. Mar sín fuair a lán máthar bás ó fiabhras "puerperal" no 'fiabhras breith clainne'. 
D'oibrigh sé ar a teoiric sa 1840ú nuair a raibh sé mar stiúrthóir den gclinic máithreachas i Vienna General Hospital san Ostair. 
Dúirt sé le gach duine a thanaigh isteach sa chlinic go gcaithfidh siad a lámha a nigh. 
Nuair a tharla sé seo, thit uimhir na máthair a bhí ag fail bháis. Fuair sé bás i 1865 i bhforas meabhairghalar mar bhuail an fhoireann é agus fuair sé bhás de bharr a ghortuithe.
Aloys Senefelder. Ceapadóir, aisteoir agus drámadóir Gearmánach a rugadh i bPrág ab ea Johan Aloys Senefelder (6 Samhain 1771 – 26 Feabhra 1834). De thaisme a d'fhionn sé teicníocht na liteagrafaíochta nuair a scríobh ar aolchloch le peann bealaidh (1796).
Seoilítí. Mianraí alúmanaisileacáite hidriúla, déanta as iathchloch. Cuimsíonn siad sóidiam, potaisiam, cailciam is bairiam. Sainstruchtúir cabhail oscailte ar féidir le gáis, iain is móilíní idirleathadh go héasca tríothu. Déantar criathair mhóilíneacha astu agus ianmhalartóirí chun uisce a bhogadh. Tábhachtach mar chatailísí in imoibrithe orgánacha.
Seol láimhe. Seol fíodóireachta a oibrítear de láimh. I dtíortha forbartha tionsclaíocha, bíonn a leithéid in úsáid beagnach go hiomlán ag fíodóirí ceirde is dearthóirí, ach i dtíortha níos lú forbartha is tábhachtach é ó thaobh eacnamaíochta de.
Seol. Tá níos mó ná brí amháin ann leis an bhfocal seol:
Seol (fíodóireacht). Is gléas a úsáidtear chun éadach a fhí é seol.
Seol (bád seoil). Sa tseoltóireacht, is éard atá i seol ná píosa mór fabraice a cheanglaítear le crann seoil chun bád a chur chun cinn trí chumhacht na gaoithe.
Seoltóir leictreach. Ní mór luchtanna leictreacha inghluaiste a bheith in ábhar ar a dtugtar seoltóir leictreach.. I struchtúr criostalta na miotal bíonn na leictreoin dhiúltacha i scamall inghluaiste timpeall ar na hiain dho-ghluaiste, agus feidhmíonn an scamall leictreon mar fhoinse luchta inghluaiste. Tá na leictreoin fíorbheag, agus is féidir leo gluaiseacht go héasca tríd an miotal. Mar sin, nuair a ghluaiseann na leictreoin dhiúltacha seo go haontreoch, is sruth díreach a chomhdhéanann siad, agus deirtear go sreabhann an sruth sa treo eile os comhair treo na leictreon. In ábhair criadóireachta bíonn go leor leor luchtanna leictreacha dáilte thart san ábhar, ach iad go léir do-ghluaiste. Ní féidir sruth leictreach a sheoladh trí ábhar den saghas seo, agus is inslitheoir maith é. Sna hábhair pholaiméireacha ní bhíonn aon lucht inghluaiste san ábhar ach an oiread, agus mar sin is inslitheoir é. Is féidir sruth leictreach a sheoladh in ábhair leachtacha má sholáthraítear iompróirí inghluaiste luchta iontu. Mar shampla, i dtuaslagán leictrilíte bíonn iain dhearfacha is dhiúltacha go flúirseach ann agus iad go léir inghluaiste go maith, ionas gur féidir sruth leictreach a iompar go héasca ann. Muna mbíonn aon saghas luchta inghluaiste sa leacht, inslitheoir is ea é. I ngás simplí ní bhíonn aon lucht inghluaiste, agus mar sin is inslitheoir é. Ach is féidir sruth a sheoladh trí ghás má instealltar iain nó leictreoin sa ghás, nó má ianaítear móilíní an gháis féin, mar a tharlaíonn i splanc thintrí. Ansin feidhmíonn na luchtanna inghluaiste seo mar iompróirí luchta, agus iompaíonn an gás ina sheoltóir maith. Is féidir fiú folús atá ina shárinslitheoir a athrú ina sheoltóir trí leictreoin a instealladh ann.
Seoltóir tintrí. Bealach chun foirgnimh is struchtúir arda a chosaint ar splancanna tintrí. Tugtar "slat tintrí" air freisin. Stiall nó slat chopair a bhíonn ann, ceann amháin de ag gobadh suas ón bpointe is airde den fhoirgneamh. Bíonn an ceann íochtarach ceangailte leis an talamh trí chábla le friotaíocht an-íseal. Aon splanc thintrí a bhuaileann ceann uachtarach an tseoltóra, seoltar go sábháilte í ar feadh an bhealach ísealfhriotaíochta seo don talamh.
Seomra neamh-mhacallach. Seomra ina mbíonn gach dromchla líneáilte le struchtúir is ábhair a ionsúnn fuaim is nach bhfrithchaitheann an fhuaimthonn. Tugtar "seomra marbh" air freisin. Aon fhuaim a ghintear sa seomra seo, ní fhaightear aon mhacalla uaithi. Áisiúil chun turgnaimh fhuaimiúla a dhéanamh a gcuirfeadh fuaimeanna frithchaite isteach ar na torthaí.
Septoria. Dhá ghalar cruithneachta atá gaolmhar le chéile agus a laghdaíonn an cumas fótaisintéise (i nduilleoga an phlanda maidir le galar amháin díobh, sna diasa sa chás eile), rud a chuireann tús le cailliúint mhór toraidh. Scaipeann an dá ghalar trí stealladh na spór ó fhíocháin ionfhabhtaithe, agus bíonn siad níos troime i gcineálacha le gais ghearra. Smachtaítear iad le spraeanna fungaicídeacha, ach is gá an spraeáil a dhéanamh ag an am ceart.
Cealla Sertoli. Feadáin iompartha seamhain sna huiríocha is ea na cealla Sertoli. Feidhmíonn siad chun timpeallacht bharrmhaith a sholáthar i gcomhair forbairt na speirmeacha. Glacann siad ról tábhachtach i bhfás is caomhnú an bhaic idir uirí is fuil freisin.
Georges Seurat. Péintéir a rugadh agus a fuair bás i bPáras na Fraince ab ea Georges-Pierre Seurat (2 Nollaig 1859 – 29 Márta 1891). Ghnóthaigh sé cáil as a theicníocht péinteála, pointíleachas nó deighilteachas dathanna, inar thóg sé an pictiúr leis na mílte spotaí bídeacha datha. Sampla cáiliúil uaidh is ea "Une Baignade, Asniéres" (Ag Snámh, Asnières, 1883-1884).
Sèvres. Monarcha ríoga Fhrancach phoircealláin, a bunaíodh i Vincennes timpeall 1740 is a bhog go Sèvres i 1756. Tháirg sí poirceallán sómasach bogtaois, agus poirceallán cruathaos ó 1769. Ar dtús tháirg sí figiúir áille i ngréithre briosca bána neamhghlónraithe, ach ba é speisialtacht na monarchan gréithre le painéil a péinteáileadh go fíorálainn ar chúlraí a bhí daite go saibhir le hórú greanta.
Carl Keenan Seyfert. Réalteolaí ó na Stáit Aontaithe ab ea Carl Keenan Seyfert (11 Feabhra 1911 - 13 Meitheamh 1960). An chéad duine a thug faoi deara, i 1943, go raibh réaltraí ann le núicléis lonracha.
Sfalairít. Mianra suilfíd since (ZnS), gan dath más íon í. Go minic bíonn iarann ann, rud a dhorchaíonn an dath. Faightear i bhféitheacha hidriteirmeacha í, de ghnáth i gcomhar le gailéin is mianraí airgid. An príomh-mhianach since.
Sféar bráisléadach. Cruinneog neamhaí, a d'úsáid na réalteolaithe Gréagacha den chéad uair, ina léirítear an spéir le creatlach lom de chiorcail thrasnaíocha, agus an Domhan i lár baill. Tábhachtach anallód chun ionaid réaltaí a thomhas. Tógadh an chéad cheann Síneach sa 4ú céad RC, agus bhí ceann ar 20 tonna meáchain acu san 11ú céad. D'fhéadfadh go raibh eolas air san Eoraip faoin mbliain A.D. 1300. Forbraíodh échun buntús na réalteolaíochta a theagasc; níor measadh riamh é a bheith ina uirlis chruinn ach bhí meas ar a cháilíochtaí maisiúla. Is é atá ann creatchruinneog de linte samhailteacha a sheasann don domhan agus dá fhadlinte.
Sféar neamhaí. Is éard is sféar neamhaí ann ná sféar samhailteach mórthimpeall ar an Domhan a úsáidtear mar fhráma tagartha chun ionad reann neamhaí sa spéir a shainiú.
Luíonn a mhoil thuaidh is theas díreach os cionn Moil Thuaidh is Theas an Domhain, agus is ionann plána mheánchiorcal an Domhain is plána mheánchiorcal an sféir neamhaí.
Sfigmeamanaiméadar. Gaireas chun brú na fola a thomhas go hindíreach. Cuirtear cufa inteannta rubair timpeall na géige (an ghéag uachtarach de ghnáth) agus teanntar é go dtí nach féidir an chuisle a bhrath (leis an steiteascóp) a thuilleadh. Glactar an brú sa chufa ansin mar an mbrú siostólach (brú na fola nuair a chrapann na matáin sna méadailíní). Tráitear an cufa go mall ansin go gcloistear an chuisle arís, agus is é an brú sa chufa ansin an brú diastólach (an brú fola sna hartairí idir buailtí an chroí). Léitear an brú sa chufa ó airde colún mearcair nó le manaiméadar leictreonach.
Sfumato. Teicníc i réimse na péintéireachta is ea sfumato, ag déanamh imlínte na bpictiúr doiléir le scáthanna doiléire. Mar shampla, tá an teicnic seo le feiceáil timpeall na súl agus an bhéil sa "Mona Lisa" nó "Naomh Anne" de chuid Léonardo de Vinci. 
Ba dhul ar aghaidh teicniúil é seo ar na himlínte géara i bpéintéireacht an 15ú céad (mar shampla, i gcás Botticelli, Correggio is Mantegna), agus chabhraigh sé le sármháistrí an 16ú céad nádúrachas feabhsaithe a bhaint amach.
Sgraffito. Teicníocht san ealaín ina leagtar dath amháin anuas ar dhath eile agus a scríobtar dearadh tríd. Mhaisítí foirgnimh Meánaoise is Athbheochana le dhá chiseal plástair, ceann bán is ceann daite, agus chuirtí an maisiúchán scríobtha leis sin. Uaireanta dhéanadh ealaíontóirí meánaoiseacha péinteáil anuas ar órdhuille chun iarmhairtí den saghas céanna a bhaint amach.
Shah Jahan. Ardmhógal (impire) na hIndia (1628-1658) a rugadh i Lahore (i bPacastáin an lae inniu) ab ea Shah Jahan (1592-1666). I measc a chuid foirgneamh tá an Taj Mahal (1632-1654).
Gairdíní Shalimar. Gairdín cáiliúil a dhear ardmhógal na hIndia, Nur Jahan, dá bhean chéile i 1616. Leagtha amach ar 4 lochtán taobh le loch Dal i gCaismír na hIndia.
Ravi Shankar. Seinnteoir siotáir a rugadh i mBenares na hIndia ab ea Ravi Shankar (7 Aibreán 1920 - 11 Nollaig 2012). Trí thaifid is coirmeacha ceoil in an-chuid tíortha, rinne sé éacht chun ceol clasaiceach na hIndia a chur in iúl do phobal an Domhain.
Claude Shannon. Matamaiticeoir feidhmeach a saolaíodh i nGaylord, Michigan ab ea Claude Shannon (30 Aibreán 1916 - 24 Feabhra 2001). D'fhoilsigh sé páipéar ceannródaíoch, "A Symbolic Analysis of Relay and Switching Circuits" (Anailís Shiombalach ar Chiorcaid Athsheachadta is Lasctha, 1938) ar conas eolas a láimhseáil le meaisín, mar is féidir le cainníochtaí eile. Ba bhunúsach a thionchar ar fhorbairt ríomhairí is a struchtúr, agus teoiric an eolais. I gcomhar le Warren Weaver, d'fhoilsigh sé leabhar cáiliúil, "The Mathematical Theory of Communication" (Teoiric Mhatamaiticiúil na Cumarsáide, 1949).
Karl Barry Sharpless. Ceimicí a rugadh i Philadelphia is ea Karl Barry Sharpless (1941-). Le Ryoji Noyori is William Knowles, bhuaigh sé Duais Nobel sa cheimic i 2001 as saothar ar chatalú ciriúil chun drugaí croí, frithbheathaigh, is drugaí frithathlasta a fheabhsú go mór. D'fhorbair sé modh simplithe iontaofa chun comhdhúile cógaseolaíochta a shintéisiú, a dtugtar "cniogcheimic" air.
Richard Norman Shaw. Ailtire a rugadh i nDún Éideann ab ea Richard Norman Shaw (1831-1912). Treoraí sa chlaonadh ón stíl Victeoireach ar ais don dearadh Seoirseach níos traidisiúnta. Samplaí dá chuid saothair is ea New Scotland Yard (1888) agus Óstán Piccadilly (1905) i Londain.
Alan Shepard. An chéad spásaire de chuid na Stát Aontaithe, a rugadh in East Derry, New Hampshire ab ea Alan Bartlett Shepard (1923-1998). Tharla a eitilt fhofhithiseach i spáschochall Mercury, Freedom 7, i 1961. Bhain sí airde 185 km amach, agus mhair 15 nóiméad. Ceannasaí ar fhoireann Apollo 14 a tháinig i dtír ar an nGealach i 1971.
Thomas Sheraton. Caibinéadaire a rugadh i Stockton-on-Tees Shasana ab ea Thomas Sheraton (1751 – 22 Deireadh Fómhair 1806). Tháirg sé raon dearaí nua-chlasaiceacha a d'fhág rian láidir ar stíl chomhaimseartha troscáin. Duine den triúr dearthóirí troscáin i Sasana san 18ú haois é: Thomas Sheraton, Thomas Chippendale agus George Hepplewhite.
Charles Scott Sherrington. Fiseolaí a rugadh i Londain ab ea Charles Scott Sherrington (27 Samhain 1857 – 4 Márta 1952). Roinn sé Duais Nobel na Fiseolaíochta nó an Leighis i 1932 le Edgar Adrian as a thaighde ar fheidhmeanna na néarón sa néarchóras.
Hideki Shirakawa. Ceimicí a rugadh i dTóiceo ar an 20 Lúnasa 1936 is ea Hideki Shirakawa. Tháinig sé, de thimpiste, ar pholaicéitiléin, polaiméir sheoltach, i 1967. Le Alan MacDiarmid is Alan J. Heeger, bhuaigh sé Duais Nobel na Ceimice sa bhliain 2000 as a shaothar chun polaiméirí seoltacha a fhionnadh is a fhorbairt.
William Shockley. Fisicí a rugadh i Londain, a d'oibrigh sna Stáit Aontaithe ab ea William Bradford Shockley (13 Feabhra 1910 – 12 Lúnasa 1989). I 1947 chuidigh sé le ceapadh an trasraitheoir pointe teagmhála, rud a chuir tús le réabhlóid sa leictreonaic —cúrsaí raidió, teilifíse, teileachumarsáide is ríomhaireachta — agus réabhlóid iarmharach sa saol. Bhuaigh sé Duais Nobel na Fisice le Bardeen is Brattain i 1956.
Cóiméad Shoemaker-Levy 9. Cóiméad a d'imbhuail Iúpatar i 1994. D'fhionn an réalteolaí Carolyn Shoemaker (1929-), a fear céile an réaltgheolaí Eugene Shoemaker (1928-1997), agus an réalteolaí amaitéarach David Levy (1948-) an cóiméad ag réadlann Palomar i gCalifornia i 1993. De réir dealraimh, tharla dó dul róghar d'Iúpatar ionas gur aomadh isteach go hiomlán é ag imtharraingt láidir an phláinéid, an ceann is mó i gcóras na Gréine, 12 oiread thrastomhas an Domhain is níos mó maise ann ná na pláinéid uile eile le chéile. D'imbhuail sé an pláinéad i níos mó ná 20 píosa, agus steall siad atmaisféar daite Iúpatair. Tharla sin ar an taobh thall den phláinéad uainn, ach d'éirigh le spásteileascóp Hubble íomhánna iontacha de na hionaid imbhuailte ar dhromchla Iúpatair a fháil is a chraoladh ar ais ar Domhan. Ba é an chéad uair a bhfacthas a leithéid de dhíothú cóiméid.
Henry Shrapnel. Oifigeach Briotanach airtléire ab ea Henry Shrapnel (3 Meitheamh 1761 - 13 Márta 1842). Timpeall 1793 cheap sé an sliogán srapnail mar bhuama frithdhaonna. Phléasc sé seo le linn a eitilte le gráin mharfacha luaidhe is píosaí miotail eile a scaipeadh go forleathan.
Clifford Shull. Fisiceoir a rugadh i bPittsburgh, Pennsylvania ab ea Clifford Glenwood Shull (1915 – 2001). 
Rinne sé taighde ceannródaíoch ar scaipeadh is díraonadh neodrón agus, as an saothar seo, roinn sé Duais Nobel na Fisice le Bertram Brockhouse sa bhliain 1994.
Siabhraigin. Is éard is siabhraigin ann ná druga a spreagann siabhránacht, cosúil le deannach na n-aingeal, aimíd dé-eitile aigéid liséirgigh (LSD), beacáin draíochta, agus meascailín (péóité). Ainm eile orthu is ea drugaí sícideileacha. Tá cuid acu a fhaightear sa nádúr is a bhíodh in úsáid i seanleighis is searmanais reiligiúnda ón seaman, cuid eile in úsáid go neamhdhleathach, go forleathan sna 1960idí-1970idí.
Siabhránacht. Siabhránacht (nó bréagchéadfa) a thugtar ar aireachtáil chéadfach gan aon spreagadh don orgán cuí céadfach. Is féidir aon cheann de na céadfaí a bheith i gceist — radharc, éisteacht, boladh, blas, tadhall — agus siabhránacht dúlagair freisin. Tarlaíonn siabhránacht le linn meabharghalair ar nós scitsifréine, le linn mearbhaill, le linn tinnis coirp no úsáid drugaí nó biotáille, nó le nimhiú. Sa chás is soiléire, bíonn duine ina lándúiseacht agus an aireachtáil taobh amuigh den cholainn. Ciallaíonn sé seo cailliúint teagmhála le réaltacht, ach is féidir lena leithéid tarlú nuair a bhíonn duine faoi chumha, mar shampla. Thug an lia Francach Jean-Étienne Esquirol (1772-1840) an téarma isteach den chéad uair.
Sial. An chuid uachtarach de screamh an Domhain, atá lán de shilice is alúmana. Comhdhéanann sé an chuid is mó den screamh, agus luíonn ar an sioma.
Sianaít. Carraig dhoigheartha gharbhghráinníneach a chuimsíonn iathchloch is cornbhleind, agus roinnt bitíte.
Siansa. Is éard is siansa ann ná saothar ceolfhoirne, a thosaigh san 18ú céad bíodh is go raibh an téarma in úsáid roimhe sin le ciall eile. Sna siansaí clasaiceacha de chuid Haydn, Mozart, Beethoven is Schubert, bhí 4 ghluaiseacht, gluaiseacht mhear i bhfoirm sonáide, gluaiseacht mhall, minit nó scherzo, agus an críochcheol, go minic i bhfoirm sonáide cosúil leis na gcéad ghluaiseacht. Sa 19ú céad athraíodh an struchtúr seo cuid mhaith. Mar shampla, tá 5 ghluaiseacht i siansa fantaiseach de chuid Berlioz, mar a rinne Beethoven ina 9ú Siansa inar bhain sé feidhm as cór is amhránaithe aonair. Rinne cumadóirí eile a leithéid, Mahler go háirithe. Sa 20ú céad rinne cumadóirí athruithe móra eile sa struchtúr, agus chum Sibelius siansa aonghluaiseachta (a 7ú Siansa, 1924) ag an am céanna a bhí Stravinsky ag tabhairt an tsiansa chlasaicigh ar ais.
Jean Sibelius. Cumadóir ceoil a rugadh i Hämeenlinna (Sualainnis: "Tavastehus") na Fionlainne ab ea Jean (Johan Julius Christian) Sibelius (1865–1957). Náisiúnach díograiseach, a chum sraith mhór dánta siansacha a bhí bunaithe ar mhioneachtraí as eipic na Fionlainne, an Kalevala. I measc a shárshaothar tá 7 siansa (mhill sé féin an 8ú ceann), dánta siansacha, Finlandia (1899) go háirithe, agus coinséartó don veidhlín.